Shavkat Mirziyoyev “Yangi O‘zbekiston” bog‘idagi qurilish jarayonini ko‘zdan kechirdi

Prezident Shavkat Mirziyoyev 13-avgust kuni “Yangi O‘zbekiston” bog‘ida olib borilayotgan bunyodkorlik ishlarini ko‘zdan kechirdi.

Bog‘da manzarali daraxtlar va gullar ekilib, so‘lim hududlar barpo etilmoqda. Bayram tadbirlari o‘tkazish uchun 5 ming o‘rinli ochiq amfiteatr qurilmoqda.
Davlat rahbariga ushbu amfiteatrda bo‘lajak qulayliklar haqida ma’lumot berildi.

“Istiqlol” majmuasining asosi tiklanib, qurish va pardozlash ishlari davom ettirilmoqda. Unda O‘zbekistonning 3 ming yillik tarixi, ajdodlarning buyuk merosi, o‘zbek xalqining milliy qadriyatlari o‘z ifodasini topadi.

Prezident ushbu majmuadan o‘rin oladigan barelyef va bezak namunalari bilan tanishdi. Mutasaddi va quruvchilarga o‘z tavsiyalarini berdi.